
Készítette: Bátori Istvánné igazgatási ügyintéző
Tisztelt Képviselő-testület!

Az „Út a munkához” program 2010. évi megvalósítása érdekében Fácánkert Község Önkormányzatának Képviselő-testület az éves közfoglalkoztatási tervét 2010. február 11. napján tartott testületi ülésén a 10/2010. (II. 11.) számú határozatával fogadta el. A terv elfogadása előtt az előzetes egyeztetési eljárást lefolytattuk a munkaügyi központtal.

Közfoglalkoztatásban azok a személyek vettek részt, akik rendelkezésre állási támogatásban (RÁT) részesültek, a munkaügyi központ álláskeresőként nyilvántartásba vette őket és álláskeresési megállapodást kötöttek. A jogszabály lehetőséget nyújtott annak a rendszeres szociális segélyben részesülőnek az önkormányzatnál történő támogatott foglalkoztatásához, aki együttműködési megállapodást kötött az önkormányzattal, és vállalta az együttműködést az önkormányzat által kijelölt szervvel, esetünkben a Tolnai Családsegítő Központtal. Önkormányzatunknál a 2010. évben nem került sor volt ilyen foglalkoztatásra. 
A felajánlott munkát az érintettnek el kellett fogadnia, ha a munka szakképzettségének, iskolai végzettségének megfelelt, vagy annál eggyel alacsonyabb szintű végzettséget igényelt, vagy az általa utoljára legalább hat hónapig betöltött munkakör képzettségi szintjének megfelelt. Közcélú munkavégzésre határozott idejű munkaszerződéseket kötöttünk. A foglalkoztatottak 6, illetve 8 órás munkaidőben teljesítettek.

2010. évi tevékenység értékelése

A közfoglalkoztatási tervünkben 19 főben határoztuk meg (121 hónap időtartamban) a rendszeres munkavégzésbe bevonhatók számát. Ennek 42 %-a nő volt, 58 %-a férfi. A tervezett létszám 84%-a általános iskolai végzettségű, 11 %-a szakmunkás végzettségű, 5 %-a közép-illetve felsőfokú végzettségű volt.
A közfoglalkoztatásban ténylegesen 19 fő vett részt, összesen 143 hónap időtartamban. A nők és férfiak foglalkoztatási aránya a terv szerint alakult. A közcélú foglalkoztatást a tervezett időtartam előtt egy férfi esetében szüntettük meg rendkívüli felmondással. A munkaviszony megszűnésével a rendelkezésre állási támogatásra való jogosultságot is meg kellett szüntetnünk.
Két rendelkezésre állási támogatásban részesülő ellátása megszűnt, még mielőtt közfoglalkoztatást megkezdte volna. Helyette két új igénylő került a közfoglalkoztatásba.

12 fő 5 havi foglalkoztatását, 2 fő 8 havi foglalkoztatását, 5 fő kilenc havi foglalkoztatását terveztük, zömében 6 órás foglalkoztatással.

A 2010. évben ténylegesen 6 főt foglalkoztattunk öt hónapig, 1-1 főt foglalkoztattunk 7- illetve 8 hónapig, 7 főt foglalkoztattunk kilenc hónapig, 2 fő munkaviszonya 11 hónapig tartott, egy fő a teljes évben foglalkoztatott volt. 1 fő munkaviszonya 13 napig tartott.
Az alábbi táblázat a foglalkoztatás idejét mutatja be nemek közti megoszlásban,havi bontásban.

	Nemek
	Január
	Február
	Március
	Április
	Május
	Június
	Július
	Augusztus
	Szeptember 
	Október
	November
	december

	Nő
	2
	2
	3
	5
	5
	5
	6
	7
	7
	6
	7
	6

	férfi
	0
	2
	2
	8
	8
	8
	8
	9
	9
	10
	9
	9

	Összesen
	2
	4
	5
	13
	13
	13
	14
	16
	16
	16
	16
	15


A 2011. évre áthúzódó közfoglalkoztatási szerződésünk nincs. A decemberben foglalkoztatott tizenöt fő jogviszonya december 31. napjával került megszüntetésre. 
A Kormány közfoglalkoztatáshoz nyújtható támogatásokról szóló rendelete alapján közcélú foglalkoztatásra irányuló munkaszerződést 2011. január 1-jét követően kötni és meghosszabbítani nem lehet. Amennyiben a közcélú foglalkoztatás keretében a 2010. október 31-ig megkötött, illetve meghosszabbított határozott idejű munkaszerződés 2010. december 31-ét követően szűnik meg, a közcélú munkában részt vevők foglalkoztatásához támogatás a Munkaerőpiaci Alap közfoglalkoztatási támogatások 2011. évi előirányzata terhére a 2011. január 1-től 2011. február 28-ig terjedő időszakra volt igényelhető. 
A 19 fő foglalkoztatottból 15 fő nyolc általános, illetve annál alacsonyabb iskolai végzettséggel, 1 fő középiskolai végzettséggel, 2 fő szakképzettséggel, 1 fő főiskolai végzettséggel rendelkezik.

A foglalkoztatottak közül 2 fő női munkaerő végzett adminisztratív tevékenységet. Ők nyújtottak segítséget a könyvtár illetve a falutévé üzemeltetésében. A szakmunkát 3 foglalkoztatott végzett, mindhárom férfi. 
Szakképesítésük: festő - mázoló, kőműves illetve asztalos. Szakképesítésüket hasznosítva az alábbi felújításokat tudta az önkormányzat elvégezni:
2010. februárjában kezdődő hivatali nyílászárók cseréjében közreműködtek a beépítést követően. A hivatal teljes épületének külső-, belső festése megtörtént. 
A Faluház teljes belső festése megújult. Ezt követően a posta épülete került felújításra (vakolatcsere, festés). 
A nyári szünetben az óvodai foglalkoztatók, a folyosó frissítő festését is elvégezték. 
Új színfolt lett a vasúti váró épülete, mivel a nyílászárók dekorációját követően az épület falai is megszépültek átfestésüket követően. A temetőben a Ravatalozó épülete is felújításra került.

Az ősz folyamán a fácánkerti Imaház felújítására is sor került. A külső homlokzat helyreállítása mellett a beltér is frissítő meszelést kapott. A munkálatokat egyrészt a téli időjárás miatt kellett abbahagyni, másrészt a foglalkoztatási idő is letelt. Terveink között szerepel az Imaház udvarának csinosítása is, az épület jellegéhez illően az udvar parkosítása, járólapok elhelyezése.
Azok a férfiak és nők, akik nem rendelkeznek szakképesítéssel köztisztasági, kommunális feladatokat láttak el. 
A nők keze nyomán bővült a falu közterületén a virágágyások száma. Az ágyásokat tavasztól, késő őszig gondozták. A közterület tisztántartását rendre elvégezték. 
A temető rendben tartásában is közreműködtek a halottak napi ünnepek közeledtével.

A férfi munkaerő javarészt fűnyírással foglalkozott. Községünkben sok a füves közterület, mely gondozása, rendben tartása kitartó, folyamatos munkát igényel, különösen a tavalyihoz hasonló csapadékos időjárás mellett.
A 2010. évi csapadékmennyiség más területen is többletmunkát adott az önkormányzatnak, melyet a közfoglalkoztatásban részt vevők segítségével látott el. A vízelvezető árkok tisztántartását rendszeresen el kellett végezni. 
Megtörtént a járólapok cseréje az Ady, a Rákóczi, Táncsics  utca kritikus szakaszain. 
A Falunapi rendezvényen szinte az összes közmunkás részt vett, különböző feladatokkal voltak megbízva.

A közfoglalkoztatásban résztvevők munkabére (8 órás munkaidőben) nem lehetett kevesebb, mint a minimálbér (bruttó 73 500 Ft), legalább középiskolai végzettség vagy szakképzettséget igénylő munkakör esetében pedig a garantált minimálbér (bruttó 89 500 Ft). A központi költségvetés 95 %-os támogatást biztosított a finanszírozásra, így az önkormányzat ez 5 %-os saját forrás biztosítását jelentette. Négy fő részére garantált minimálbér került kifizetésre, ebből egy fő főiskolai végzettségű.
A 2010. évi közfoglalkoztatás címén munkabérként 8.486 ezer Ft-ot fizettünk ki, (járuléka: 1.145 ezer)  ebből utólag 9.151 ezer forintot a Magyar Államkincstáron keresztül – a fenti szabályoknak megfelelően - vissza tudtunk igényelni.

A munkaügyi központ támogatásával lehetőségünk nyílt egy fő foglalkoztatására a TÁMOP 1.1.3. pályázat keretében. E támogatási formában az volt foglalkozatható, aki a 2010. évben a munkaügyi központnál tanfolyamon vett részt, azt sikeresen elvégezte. A foglalkoztatás tervezett időtartama 2010. december 1. napjától 2011. július 31. napjáig. A foglalkoztatás 100 százalékos támogatású lett volna, de a munkaszerződést 2010. december 31. napjával rendkívüli felmondással meg kellett szüntetnünk.

2010. évben a Szekszárd és Térsége Többcélú Kistérségi Társulás 1 fő közfoglalkoztatás–szervezőt alkalmazott településünkön 2010. december 31. napig, napi 7 órás munkaidővel. 
Az Igazságügyi és Rendészeti Minisztérium pályázatot írt ki településőri foglalkoztatásra. pályázatra. Benyújtott pályázatunk sikeres volt, két fő településőrt is foglalkoztattunk 2010. július 1. napjától 2010. december 31. napjáig. A teljes bérköltségük, illetve a dologi költségek megtérültek. 
Változások a 2011. évben

2011. évtől kezdődően megújul a közfoglalkoztatás eddigi rendszere. Mindez a foglalkoztatás elősegítéséről és a munkanélküliek ellátásáról szóló 1991. évi IV. törvény (Flt.) valamint a szociális igazgatásról és szociális ellátásokról szóló 1993. évi III. törvény (Sztv.) módosítása mellett, az eddig többféle forrásból finanszírozott közfoglalkoztatási formák átalakulásával is együtt jár. Legfőbb cél, hogy az ország bármely pontján minél több munkára képes és kész aktív korú szociálisan rászoruló ember számára legyen biztosított a munkalehetőség. A közfoglalkoztatás részletes szabályozása kormányrendeletben történt. 
Az Sztv. módosításával az aktív korú nem foglalkoztatott személyek részére megállapított rendelkezésre állási támogatást a bérpótló juttatás (BPJ) váltja fel. A bérpótló juttatás havi összege az öregségi nyugdíj mindenkori legkisebb összege. Az önkormányzatok önrésze a bérpótló juttatás összegének 20%-a.

Az ellátásra való jogosultságot a települési önkormányzat továbbra is szociális rászorultság alapján állapítja meg, de az érintetteknek az eddiginél aktívabban kell közreműködniük a munkakeresésben. A bérpótló juttatásban részesülő személy elhelyezkedése érdekében továbbra is köteles álláskeresőként együttműködni a lakóhelye szerint illetékes munkaügyi központ kirendeltségével, az iskolai végzettségétől és szakképzettségétől függetlenül a kirendeltség által felajánlott munkát – beleértve a közfoglalkoztatást is – elvállalni. Köteles továbbá a munkaügyi központ kirendeltsége által felajánlott, az elhelyezkedését elősegítő képzési lehetőséget, vagy munkaerő-piaci programban való részvételt elfogadni. A jogosultsági feltételek új eleme a saját lakókörnyezet rendben tartása, amely önkormányzati rendeletben kerülhet szabályozásra.

A rendszeres szociális segély (RSZS) megállapításának, folyósításának, megszüntetésének és felülvizsgálatának feltételei nem változtak. Új elemként jelent meg, hogy a keresőtevékenység, valamint a keresetpótló juttatással járó képzés időtartama alatt a rendszeres szociális segély folyósítása is szünetel.

Megszűnik az a lehetőség, hogy a rendszeres szociális segélyre jogosult személy a bérpótló juttatásra jogosult személyek együttműködési kötelezettségét, azaz elsősorban a közfoglalkoztatásban való részvételt válassza. 

A bérpótló juttatásra való jogosultságot évente felül kell vizsgálni. A továbbfolyósítás feltétele, hogy a felülvizsgálatot megelőző egy éven belül a juttatásra jogosult személynek legalább 30 munkanap munkavégzést – beleértve az egyszerűsített foglalkoztatást, közfoglalkoztatást, közérdekű önkéntes munka-tevékenységet – kell igazolni. Ez a jogosultsági feltétel teljesül abban az esetben is, ha az érintett 6 hónap időtartamot meghaladó munkaerő-piaci képzésben, vagy munkaerő-piaci programban vesz részt. 

2011. január 1-jét követően megszűnik az önkormányzatok által szervezett közcélú munka, a közhasznú munkavégzés támogatása, és megváltozik az országos közmunka programok eddigi rendszere is. Az újonnan bevezetett támogatások forrása a Munkaerőpiaci Alap közfoglalkoztatási támogatások előirányzata. 2011. évben a közfoglalkoztatás támogatására fordítható keret várható összege 64 milliárd forint. 
2011. január 1-től kezdődően a közfoglalkoztatás megvalósítására négy különböző típusú támogatási forma kerül bevezetésre. A közfoglalkoztatás támogatása pályázati eljárás keretében igényelhető. A pályázattal összefüggő tennivalók és eljárások tekintetében a közigazgatási hatósági eljárásról szóló 2004. évi CXL. törvény szabályai szerint kell eljárni. 

Az új közfoglalkoztatási rendszerben az eddigiektől eltérően nem egy felülről nyitott előirányzatból történik a támogatás finanszírozása. Ez biztosítja, hogy a program működésére rendelkezésre bocsátott források területi eloszlása ne térjen el az eredetileg meghatározott arányoktól. Kiemelt cél, hogy azokban a földrajzi térségekben, ahol magas a regisztrált álláskeresők létszáma és kevés a munkalehetőség, több forrás jusson a közfoglalkoztatás keretében biztosítható munkavégzési lehetőségekre.

A közfoglalkoztatási támogatásokra fordítható éves keret felosztása a munkaügyi központok részére decentralizáltan történik, amely keret településekre lebontva további felosztásra kerül a munkaügyi kirendeltségek között. Az Flt. alapján tárgyéven túli fizetési kötelezettség a miniszter által meghatározott mértékben, legfeljebb a tárgyévi költségvetési támogatás összegének 40%-os mértékéig vállalható. Az országos közfoglalkoztatási programokra 20 milliárd Ft kerül felhasználásra

A közfoglalkoztatás támogatásának típusai

1.) Helyi és kisebbségi önkormányzat, egyház, a nemzeti civil alapprogramról szóló törvényben meghatározott civil szervezet által szervezett rövid időtartamú közfoglalkoztatás támogatása 

Ezen közfoglalkoztatás a közcélú foglalkoztatást váltó forma, amelynek keretében kizárólag a bérpótló juttatásra jogosultak foglalkoztathatók. A támogatás pályázati eljárásban, egyszerűsített pályázati adatlapon igényelhető a munkaügyi központ kirendeltségénél. 

A helyi és a kisebbségi önkormányzatok, valamint azok jogi személyiséggel rendelkező társulásai a lakosságot (kisebbségi közösséget) érintő közfeladat vagy a helyi, illetve kisebbségi önkormányzat által önként vállalt, a lakosságot (kisebbségi közösséget) vagy települést érintő feladat ellátására vagy közhasznú tevékenység folytatására vehetik igénybe ezt a támogatást. Támogatás nyújtható a jogszabályban előírt közfeladat ellátása esetén vagy a helyi önkormányzattal kötött együttműködési megállapodás alapján az egyházi jogi személy, valamint civil szervezet részére is. A foglalkoztatás történhet az önkormányzat által fenntartott intézménnyel, önkormányzati részesedéssel működő nonprofit gazdasági társasággal, vagy egyház illetve civil szervezet által fenntartott intézménnyel létesített munkaviszony alapján is.

A rövid időtartamú közfoglalkoztatás támogatására a pályázatot a helyi önkormányzat, illetve annak jogi személyiséggel rendelkező társulásai nyújthatják be a tényleges foglalkoztató(k) nevében az egyszerűsített pályázati adatlapon. 

Az aktív korú, nem foglalkoztatott, bérpótló juttatásra jogosultak napi 4 órás munkaidőben, legalább 2 hónap, legfeljebb 4 hónap időtartamig foglalkoztathatóak ebben a közfoglalkoztatási formában, amelyért a minimálbér, illetve a garantált bérminimum felének megfelelő összegű munkabérben részesülhetnek. Támogatásként a közfoglalkoztatottak munkabére és a – járulékkedvezmény igénybevételét követően fennmaradó – ténylegesen megfizetett járulékainak  95%-a igényelhető. A pályázónak 5%-os önrészt kell biztosítania. 

Ezen túlmenően a foglalkoztatásból eredő közvetlen költségek (munkaruha, egyéni védőeszköz, a munkába járással kapcsolatos utazási költségtérítésről szóló jogszabály szerint a munkaadót terhelő utazási költségek, a munkásszállítás költségei és a kirendeltséggel előzetes egyeztetés szerint a munkavégzéshez nélkülözhetetlen munkaeszközök költsége) is megtéríthetők. A közvetlen költségek munkavállalónként havonta a munkabérhez és a járulékaihoz nyújtott támogatási összeg 5%-áig támogathatók. Több munkavállaló foglalkoztatása után megállapított közvetlen költségek összevontan is felhasználhatók. Az önkormányzatok nehéz anyagi helyzetére tekintettel támogatási előleg kifizetése is lehetséges, amelynek összege a bérköltség tekintetében legfeljebb a megítélt támogatás egy hónapra vetített összege lehet.

A pozitív elbírálást követően a közfoglalkoztatást megvalósító foglalkoztatókkal hatósági szerződést kell kötni. 

A pályázati felhívás évente egy alkalommal kerül meghirdetésre, a támogatási keret elosztását követően országosan egységes tartalommal. Egy pályázó egy naptári évben legfeljebb három alkalommal nyújthat be pályázatot. Az utolsó pályázat beérkezésének határideje 2011. szeptember 30.

A munkaügyi központ tájékoztatása szerint e foglalkoztatási formában 2011. évben Fácánkert településen várhatóan 20 fő foglalkoztatásának támogatására van lehetőség, átlagosan 3 hónap időtartamra.

A rövidtávú foglalkoztatásra pályázatunkat az alábbiak szerint állítottuk össze, és nyújtottuk be:

	Nemek
	Január
	Február
	Március
	Április
	Május
	Június
	Július
	Augusztus
	Szeptember 
	Október
	November
	december

	Nő
	0
	2
	3
	4
	4
	4
	2
	3
	2
	2
	2
	1

	férfi
	0
	0
	0
	4
	5
	8
	7
	6
	5
	2
	2
	0

	Összesen
	0
	2
	3
	8
	9
	12
	9
	9
	7
	4
	4
	1


A rövid időtartamú közfoglalkoztatásra vonatkozó összesített adatok:
	Költségek megnevezése
	A támogatás teljes időtartamára (Ft)

	Munkavállalók munkabére
	2 569 000

	Munkabérek járulékai
	346 815

	Bér és járulék összesen
	2 915 815

	Munkabérek és járulékai után igényelt támogatási összeg 95 %-a
	2 7770 024

	Közvetlen költségek (az előbbi támogatási igény max 5 %-a)
	138 000

	Támogatási igény összesen
	2 908 024


2.) Helyi és kisebbségi önkormányzat, egyház, civil szervezet által szervezett hosszabb időtartamú közfoglalkoztatás támogatása 

A helyi és a kisebbségi önkormányzatok, valamint azok jogi személyiséggel rendelkező társulásai pályázati eljárás keretében támogatást vehetnek igénybe, ha a lakosságot (kisebbségi közösséget) vagy a települést érintő közfeladat vagy az önkormányzat által önként vállalt, a lakosságot (kisebbségi közösséget) vagy települést érintő feladatot látnak el vagy közhasznú tevékenységet folytatnak. Támogathatók a jogszabályban előírt közfeladat ellátása esetén vagy a helyi önkormányzattal kötött együttműködési megállapodás alapján az egyházak, civil szervezetek is. A foglalkoztatás történhet az önkormányzat által fenntartott intézménnyel, önkormányzati részesedéssel működő nonprofit gazdasági társasággal, vagy egyház, illetve civil szervezet által fenntartott intézménnyel létesített munkaviszony alapján is.

A pályázatot a foglalkoztató nyújthatja be. 

A pályázati felhívás évente két alkalommal kerül meghirdetésre, országosan kialakított elvek alapján, de a munkaerő-piaci helyzetnek, és a helyi adottságoknak megfelelően eltérő prioritásokkal. Egy pályázó egy pályázati kiírásra egy pályázatot nyújthat be. Benyújtás határideje legkésőbb 2011. április 29. Abban az esetben, ha árvíz, vagy más természeti csapás indokolja, rendkívüli pályázat is meghirdethető a keret terhére. 

A pályázat támogatásáról a munkaügyi kirendeltség mérlegelési jogkörben dönt a pályázat beérkezését követő 30 napon belül. A mérlegelési szempontok a pályázati kiírásban és az eljárásrendben megtalálhatóak. Abban az esetben, ha a kirendeltség nem tudja biztosítani a pályázat teljes támogatását, minimum egy esetben egyeztetnie kell a pályázóval a döntést megelőzően. 

A hosszabb időtartamú közfoglalkoztatásba elsősorban a bérpótló juttatásra jogosultak vonhatók be. A foglalkoztatás csak a hatósági szerződés megkötését követően, a kirendeltség munkaközvetítésével jöhet létre. Abban az esetben, ha a benyújtott pályázatban megjelölt munkakörre a kirendeltség nem tud olyan megfelelő munkaerőt biztosítani, aki jogosult a bérpótló juttatásra, akkor más álláskeresőként nyilvántartott személy foglalkoztatása is támogatható. A közvetített álláskeresők foglalkozás-egészségügyi vizsgálatra történő beutalását az önkormányzat végzi. A vizsgálat költségét a munkaügyi központ finanszírozza (3 oldalú megállapodás alapján, a közcélú foglalkoztatásnál működtetett módon). 

A foglalkoztatás 2 - 12 hónap időtartamú lehet, és napi 6 - 8 órás munkaidőben történhet. A települések hátrányos helyzetével, gazdasági erejével összhangban a támogatás intenzitása 70-100% mértékű lehet. A munkabérek és a – járulékkedvezmény igénybevételét követően fennmaradó – ténylegesen megfizetett járulékai mellett a foglalkoztatással összefüggő közvetlen költségek is támogathatók a munkabérhez és az ahhoz kapcsolódó járulékokhoz nyújtott támogatás legfeljebb 20%-ának mértékéig. Munkabérként legfeljebb a kötelező legkisebb munkabér, illetve garantált bérminimum vehető figyelembe

A munkaügyi központ tájékoztatása szerint e közfoglalkoztatási típus esetében Fácánkert település támogatási kerete 1 031 000 Ft. 
Ennek alapján 2011. évben Fácánkertben 2 főt tud foglalkoztatni az önkormányzat, 1 főt 7 havi munkaidőre, havi 94 000 Ft-os bruttó bérrel, 1 főt 6 havi időre 78 000 Ft-os bruttó bérrel. Mindkét foglalkoztatott munkaideje napi 8 óra. 8 600 Ft a dologi kiadásra tervezett támogatás.
3.) Vállalkozás részére bérpótló juttatásban részesülő személy foglalkoztatásához nyújtható támogatás

A gazdasági társaságokról szóló törvény, valamint az egyéni vállalkozóról és az egyéni cégekről szóló törvény hatálya alá tartozó vállalkozások a számukra kiírt pályázati felhívásra a munkaügyi központ kirendeltségéhez benyújtott pályázat alapján kaphatnak támogatást, ha bérpótló juttatásra jogosult álláskeresőt foglalkoztatnak. 

4.) Országos közfoglalkoztatási programok támogatása 

Országos közfoglalkoztatási programot a nemzetgazdasági miniszter ír ki. Pályázók lehetnek a költségvetési szervek, a helyi és kisebbségi önkormányzatok és azok jogi személyiséggel rendelkező tárulásai, az állami, önkormányzati tulajdon kezelésére, fenntartására, állam és/vagy önkormányzat által létrehozott, vagy ezzel megbízott gazdálkodó szervezetek, nonprofit gazdasági társaságok, vízi társulatok, erdőgazdálkodók, jogszabályban előírt közfeladat ellátása esetén vagy a helyi önkormányzattal kötött együttműködési megállapodás alapján az egyház, valamint a civil szervezet. 

 

A támogatás kizárólag pályázat útján nyerhető el. A program keretében a következő költségek támogathatók: munkabér és a munkabért terhelő ténylegesen megfizetett járulékok 100%-os mértékig, a pályázati kiírásban meghatározott összeghatárig, a foglalkoztatásból eredő közvetlen költségek az előbbi támogatás 20%-áig, 100 fő, vagy a fölötti foglalkoztatás esetén szervezési költségek a támogatás 3%-áig. Munkabérként legfeljebb a kötelező legkisebb munkabér, illetve garantált bérminimum vehető figyelembe.

A programok futamideje legfeljebb 12 hónap lehet. 
Kérem a tisztelt képviselő-testületet, szíveskedjen a beszámolót megtárgyalni és elfogadni.

Fácánkert, 2011. február 4.
                                                           Orbán Zsolt

                                                          polgármester

Határozati javaslat
Beszámoló a 2010. évi közfoglalkoztatási terv végrehajtásáról, valamint a 2011. évi közfoglalkoztatási terv elfogadása
1.) Fácánkert Község Önkormányzatának Képviselő-testülete a 10/2010. (II. 11.) számú képviselő-testületi határozattal elfogadott Fácánkert község 2010. évi közfoglalkoztatási tervének végrehajtásáról szóló beszámolót elfogadja.

2.) A képviselő-testület az önkormányzat 2011. évi közfoglalkoztatási tervét elfogadja, egyúttal jóváhagyja a közfoglalkoztatási támogatásra kiírt pályázatok benyújtását. 
